### Beslutning

Tilbagesendes Magistratsafdelingen for Børn og Unge med bemærkning, at byrådet i sit møde den 13. november 2019 har vedtaget Magistratens indstilling i overensstemmelse med erklæring fra Børn og Unge-udvalget af 6. november 2019.

Venstres byrådsgruppe kunne tiltræde indstillingen i overensstemmelse med Magistratens indstilling af 21. oktober 2019.

Beslutningsforslag fra Børne- og ungebyrådet

Trivsel og krop er emner der fylder rigtig meget for børn og unge i deres daglige liv, fritidsliv og ikke mindst i skolelivet. Det er vigtigt at skabe rum for refleksion og udvikling, så både børn og unge får et indblik i den gode trivsel, grænser, ungdomsliv på de digitale platforme, kønsidentiteter og seksualitet. Mange børn og unge taler ikke om disse emner med deres forældre, og derfor er det meget vigtigt, at der skabes et rum i seksualundervisningen på skolerne, hvor unge kan blive oplyst, reflektere og stille spørgsmål sammen med en kvalificeret voksen.

Seksualundervisning er et vigtigt emne, og grænserne for, hvad der skal undervises i, i seksualundervisningen bliver hele tiden udvidet. Der er kommet et tiltrængt fokus på kønsidentitet, samtykke og digital dannelse i seksualundervisningen. Men samtidig oplever mange unge at seksualundervisningen mere handler om skræmmekampagner om kønssygdomme og uønsket graviditet.

Derfor fremsætter Børne- og ungebyrådet tre forslag, der kan være med til at sikre, at seksualundervisningen i [adresse] bliver bedre end den er i dag.

**Forslag 1:**

En digital portal med undervisningsmaterialer som lærere kan bruge i seksualundervisningen.

**Forslag 2:**

Et større fokus på at inddrage eksterne undervisere i seksualundervisningen.

**Forslag 3:**

Et tættere samarbejde mellem kerneaktører og Børne- og ungebyrådet, for at sikre at seksualundervisningen følger med tiden, også fremadrettet.

**Motivation til forslag 1:**

Seksualundervisning er et omskifteligt emne, og grænserne for, hvad seksualundervisningen skal rumme, bliver med tiden ændret. Der er kommet tiltrængt fokus på kønsidentitet, samtykke og digital dannelse i seksualundervisningen. Det betyder, at mange lærere der underviser i seksualundervisning, mangler viden om hvad seksualundervisning skal kunne i 2019.

I en undersøgelse fra 2019, svarer 82 procent af de adspurgte lærere, at de ikke føler, de har kompetencerne til at give en tilstrækkeligt god seksualundervisning.

Børne- og ungebyrådet er bevidste om, at selve opgaven med at uddanne lærere i seksualundervisning, ikke er en kommunal opgave.

Men det ændrer ikke på, at unge i mange tilfælde oplever en utilstrækkelig seksualundervisning. Da vi ikke kan rykke særligt meget ved lærernes uddannelse kommunalt, og hvordan timerne tildeles til de såkaldt timeløse fag, ser Børne- og ungebyrådet et begrænset spillerum for forbedringer på seksualundervisningen.

Derfor foreslår Børne- og ungebyrådet, at [adresse] opretter en digital portal, hvor lærere kan finde informationer og undervisningsmateriale, der henvender sig til de forskellige klassetrin, så man nemt og overskueligt som lærer kan orientere sig i, hvad seksualundervisningen bør indeholde på forskellige klassetrin i folkeskolen.

**Motivation til forslag 2:**

Børne- og ungebyrådet oplever, at mange på de ældste årgange i folkeskolen ser det som en udfordring at tale om seksualitet og kønsidentitet med deres lærere. Mange synes det er pinligt, og det giver problemer, når unge ikke føler sig trygge nok i undervisningen til at stille alle de spørgsmål som de så brænder inde med. Meget af seksualundervisningen kan godt varetages af en lærer, særligt undervisningen i indskolingen og mellemtrinnet, men Børne- og ungebyrådet foreslår, at man med fordel kan benytte sig af eksterne undervisere til at varetage seksualundervisningen i udskolingen. Børne- og ungebyrådet ønsker, at eksterne tilbud som Normstormerne, Sex og Samfund og Sexekspressen (IMCC) inddrages i undervisningen. At unge frivillige og eksperter skal indgå i undervisningen vil hjælpe lærerne på skolerne og sikre at unge i [adresse] undervises i flere perspektiver af det seksuelle liv – også dem, der er svære at snakke med ens lærere om.

**Motivation til forslag 3:**

Seksualundervisning er altid under forandring. Bare i de seneste år, er der kommet mere fokus på samtykke og kønsidentiteter. Derfor mener Børne- og ungebyrådet, at man ikke kan nøjes med at ændre i seksualundervisningen med mange års mellemrum. Særligt fordi seksualundervisningen er et samspil mellem, hvad der undervises i på lærerseminarierne, hvilke mål der opstilles af undervisningsministeriet, samt de kommunale mål på området.

Børne- og ungebyrådet foreslår derfor, at man opretter en følgegruppe, der årligt diskuterer seksualundervisningen i [adresse], og ser på hvordan vi kan flytte den, og gøre den bedst mulig for alle. Udformningen af denne følgegruppe er Børne- og ungebyrådet åben for en diskussion om, men et udgangspunkt kan være medlemmer af Børn og Unge-udvalget, embedsmænd, frivillige foreningsrepræsentanter og andre aktører på området.

**Indstilling fra Magistratsafdelingen for Børn og Unge**

**Indstilling på baggrund af forslag fra Børne- og ungebyrådet om bedre seksualundervisning**

### Resumé

Børne- og ungebyrådet har fremsendt forslag til byrådet om bedre seksualundervisning i Aarhus.[1] Forslaget skal være med til at sikre, at seksualundervisningen i [adresse] bliver bedre, end den er i dag.

Børne- og ungebyrådet foreslår,

at 1) der oprettes en digital portal til lærere med undervisningsmidler til seksualundervisningen

2) der sættes større fokus på inddragelse af eksterne undervisere i seksualundervisningen

3) der etableres et tættere samarbejde mellem Børne- og ungebyrådet og kerneaktører om seksualundervisning (se Bilag 1)

Forslagene fra Børne- og ungebyrådet skal desuden ses i sammenhæng med to temadrøftelser i Børn- og Unge-udvalget om sundheds- og seksualundervisning og familiekundskab i [adresse] (19. juni og 7. august 2019 - se Bilag 2 og 3), samt med budgetforslag fra Socialdemokratiet om ”Forbedret seksualundervisning i [adresse]”, hvor forslag 1 og 2 fra Børne- og ungebyrådet var indeholdt (se belysning af budgetforslaget i Bilag 4). Budgetforslaget blev ikke en del af budget 2020. Det vurderes, at forslag 1 og 2 fra Børne- og ungebyrådet ikke kan gennemføres inden for de eksisterende økonomiske rammer.

### Indstilling

Det indstilles:

At 1) byrådet drøfter forslagene fra Børne- og ungebyrådet om

* En digital portal med undervisningsmaterialer, som lærere kan bruge i seksualundervisningen
* Et større fokus på at inddrage eksterne undervisere i seksualundervisningen

At 2) der etableres tættere samarbejde mellem kerneaktører og Børne- og ungebyrådet for at sikre, at seksualundervisningen følger med tiden, også fremadrettet.

### Sagens forløb

28-05-2019 Aarhus Byråd
Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 28. maj 2019 om magistratsbehandling af forslaget.

 Sagen bedes tilbagesendt byrådet via Magistraten.
 03-10-2019 Børn og Unge
Beslutningsforslag besvaret med indstilling fra Magistratsafdelingen for Børn og Unge.
 15-10-2019 Borgmesterens Afdeling påtegning

Fremsendes til Magistraten.

Det bemærkes, at indstillingen på grund af længere sagsbehandlingstid i Borgmesterens Afdeling ikke når byrådsbehandling indenfor den fastsatte frist på 3 måneder efter byrådsbehandlingen af beslutningsforslaget. Indstillingen er blevet tilrettet på baggrund af budgetforliget for Budget 2020-2023. Indstillingen skulle efter planen have været behandlet i byrådet d. 25. september 2019.

Borgmesterens Afdeling har herudover ingen bemærkninger til indstillingen.

 21-10-2019 Magistraten

Fremsendes til [adresse] med bemærkning, at Magistraten i mødet den 21. oktober 2019 anbefaler, at byrådet tiltræder Magistratsafdelingen for Børn og Unges indstilling af 3. oktober 2019.

Magistratsafdelingen for Børn og Unge udarbejder notat.

 30-10-2019 [adresse]
Fremsendes til Børn og Unge-udvalget til behandling i henhold til beslutning i byrådets møde den 30. oktober 2019.
 06-11-2019 Børn og Unge-udvalget

Pia Jepsen, Flemming Dahl, Søs Madsen og Else Dam kunne tiltræde indstillingen med bemærkning om, at man som anført i budgetaftalen for 2020 opfordrer til, at en del af sundhedsfremme-midlerne anvendes til at sætte fokus på digital dannelse og seksuel sundhed (i relation til "at 2" i Børne- og ungebyrådets forslag).

Tine Knudsen og Otto Andersen kunne tiltræde indstillingen i overensstemmelse med Magistratens anbefaling.

Esmarelda Carlsen var forhindret i at deltage i udvalgets behandling af sagen.

 13-11-2019 Aarhus Byråd

Tilbagesendes Magistratsafdelingen for Børn og Unge med bemærkning, at byrådet i sit møde den 13. november 2019 har vedtaget Magistratens indstilling i overensstemmelse med erklæring fra Børn og Unge-udvalget af 6. november 2019.

Venstres byrådsgruppe kunne tiltræde indstillingen i overensstemmelse med Magistratens indstilling af 21. oktober 2019.